হাজার হাজার সংক্রমিত! মারণ রোগ নিয়ে চিন্তায় বাংলার প্রতিবেশি রাজ্য

ওয়েব ডেস্ক: মারণ রোগ এইডস (AIDS) নিয়ে বিশ্বজুড়ে চলছে সচেতনতা। এইআইভি (HIV) ভাইরাসের সংক্রমণে এই রোগ হওয় এবং এর ফলে মানবদেহে রোগপ্রতিরোধ ক্ষমতা কমে যায়। আর এবার ভারতের বিহার (Bihar) রাজ্যে এইচআইভি সংক্রমণের মাত্রাতিরিক্ত সংখ্যা উদ্বেগ বাড়াচ্ছে রাজ্যবাসীর। বিহারের সীতামারি জেলা হাসপাতালের তথ্য অনুযায়ী, ইতিমধ্যেই সে জেলার প্রায় ৭,৪০০ জন এইচআইভি পজিটিভ রোগী চিকিৎসাধীন এবং এর মধ্যে ৪০০টি শিশু রয়েছে।

হাসপাতালের এআরটি সেন্টারের তথ্য জানাচ্ছে, শিশুদের মধ্যে সংক্রমণের হার বাড়ায় স্থানীয় স্বাস্থ্য ব্যবস্থার উপর ব্যাপক চাপ তৈরি হয়েছে। চিকিৎসকদের মতে, এমন পরিবারগুলিতে এই ঝুঁকি বেশি যেখানে বাবা বা মা বা উভয়ে এইচআইভি পজিটিভ। সচেতনতা ও নিয়মিত স্বাস্থ্য পরীক্ষার অভাবের কারণেই এমন পরিস্থিতি তৈরি হচ্ছে।

আরও পড়ুন: ওড়িশায় বাঙালি নিগ্রহ! গর্জে উঠল তৃণমূল, এবার বিজেপি কী করবে?

কর্তৃপক্ষের মতে, এইচআইভি সংক্রমণ বৃদ্ধির পিনে একাধিক সামাজিক কারণ রয়েছে। মূলত বিয়ের আগে স্বাস্থ্য পরীক্ষা না করা, কাজের খোঁজে বড় পরিসরের অভিবাসন, এইচআইভি সম্পর্কে অজ্ঞতা এবং সামাজিক লজ্জা বা ভয়ের কারণে পরীক্ষা করাতে অনীহার ফলে এত দ্রুত ছড়াচ্ছে এই মারণ রোগের ভাইরাস।

সংক্রমণের এই উদ্বেগজনক ছবিটা সামনে আসার পরই প্রশাসন বিহারের সীতামারি জেলা জুড়ে সচেতনতামূলক অভিযান জোরদার করেছে। স্বাস্থ্যকর্মীরা বিভিন্ন গ্রামে এইচআইভি পরীক্ষা শিবির আয়োজনের প্রস্তুতি শুরু করেছেন। বিশেষজ্ঞদের মতে, দ্রুত সচেতনতা বৃদ্ধি, নিয়মিত পরীক্ষা এবং পরিবারস্তরের কাউন্সেলিংই এইচআইভি সংক্রমণ রুখতে সবচেয়ে জরুরি পদক্ষেপ।